Krisis! En ons had g’n plan – Eskom aan parlement | Netwerk24
Deur Llewellyn Prince 09 Oktober 2019 11:15
Jabu Mabuza, voorsitter en waarnemende uitvoerende hoof van Eskom, het so gesê toe hy Woensdagoggend in die parlement bekend gemaak het dat die kragverskaffer in die 2018-’19-boekjaar ’n verlies van R21 miljard ná belasting gelei het.
Dit is tien keer groter as in die vorige boekjaar toe die netto verlies net meer as R2 miljard was.
Mabuza het voor die portefeuljekomitee oor openbare ondernemings oor Eskom se jaarverslag verslag gedoen.
“Ons regrukstrategie om die maatskappy te stabiliseer, op te breek en te laat groei vir finansiële en bedryfstabiliteit bly dringend.”
Mabuza het gesê die regering se reddingsboei op kort termyn onderstreep die kommer oor Eskom se likiditeit, terwyl dit finansiële druk op die maatskappy verlig het.
“Daar is ook bemoedigende vordering om (goeie) bestuur te bevorder en om finansiële wanbestuur, misdadigheid en wanadministrasie uit te roei.”
“Die negepunt-herstelplan vir opwekking het in die winter ook positiewe resultate by Eskom se aanlegte opgelewer, met geen beurtkrag wat sedert 24 Maart ingestel is nie,” het Mabuza gese.
Meer oor: Jabu Mabuza | Eskom